b'\n_START_ARTICLE_\nOskaras Klemas\n_START_SECTION_\nBiografija\n_START_PARAGRAPH_\nO. Klemas savo karin\xc4\x99 karjer\xc4\x85 prad\xc4\x97jo prapor\xc5\xa1\xc4\x8diku 1840 m. 1870\xe2\x80\x931875  m. buvo 17-osios p\xc4\x97stinink\xc5\xb3 divizijos (17-\xd1\x8f \xd0\xbf\xd0\xb5\xd1\x85\xd0\xbe\xd1\x82\xd0\xbd\xd0\xb0\xd1\x8f \xd0\xb4\xd0\xb8\xd0\xb2\xd0\xb8\xd0\xb7\xd0\xb8\xd1\x8f) vadu, 1871 m. jam buvo suteiktas generolo leitenanto laipsnis. 1886 m. buvo paskirtas nedidel\xc4\x97s Bendero tvirtov\xc4\x97s komendantu, v\xc4\x97liau trumpai \xc4\x97jo Maskvos komendanto pareigas, po to \xe2\x80\x93 i\xc5\xa1si\xc5\xb3stas tarnauti \xc4\xaf Kauno gubernij\xc4\x85.\n_START_SECTION_\nLietuvoje\n_START_PARAGRAPH_\nNuo 1887 m. rugs\xc4\x97jo 13 d. iki 1889 m. rugs\xc4\x97jo 4 d. buvo pirmuoju k\xc4\x85 tik pastatytos Kauno tvirtov\xc4\x97s komendantu, gyveno Auk\xc5\xa1tosios Fredos dvare, pertvarkytame karin\xc4\x97ms reikm\xc4\x97ms. Jam vadovaujant buvo u\xc5\xbebaigta tvirtov\xc4\x97s statyba, suformuota jos \xc4\xafgula, artilerija. Tai buvo trumpas, ta\xc4\x8diau sud\xc4\x97tingas tvirtov\xc4\x97s gyvavimo prad\xc5\xbeios laikotarpis. 1889 m. baland\xc5\xbeio 9 d. paskirtas Vilniaus karin\xc4\x97s apygardos vadovo pad\xc4\x97j\xc4\x97ju, ta\xc4\x8diau 1891 m. vasario m\xc4\x97n. generolo karjer\xc4\x85 nutrauk\xc4\x97 mirtis._NEWLINE_Vilniuje tarnav\xc4\x99s bei mir\xc4\x99s generolas buvo palaidotas Kaune, kaip manoma, jo paties valia. Pats generolas savo tarnyb\xc4\x85 tvirtov\xc4\x97je vertino kaip savo auk\xc5\xa1\xc4\x8diausi\xc4\x85 gyvenimo pasiekim\xc4\x85. O. Klemo kapas su masyviu antkapiniu akmeniu i\xc5\xa1lik\xc4\x99s senosiose Fredos kapin\xc4\x97se._NEWLINE_Anot miesto istorijos \xc5\xbeinov\xc5\xb3 pasakojamos legendos, 1887 m. \xc4\xaf Kaun\xc4\x85 atvyk\xc4\x99s komendantas lauk\xc4\x97 Kauno gubernatoriaus vizito, manydamas, kad civilin\xc4\x97 miesto vald\xc5\xbeia turi pirma prisistatyti naujai karinei vadovybei. Tuo tarpu miesto gubernatorius man\xc4\x97 kitaip ir taip pat lauk\xc4\x97 naujai paskirto komendanto prisistatymo civilinei vadovybei. Abu valdininkai du m\xc4\x97nesius negal\xc4\x97jo nuspr\xc4\x99sti, kuris i\xc5\xa1 j\xc5\xb3 svarbesnis bei savo susipa\xc5\xbeinim\xc4\x85 prad\xc4\x97jo nuo abipusi\xc5\xb3 skund\xc5\xb3 \xc4\xaf Peterburg\xc4\x85.\n_START_SECTION_\n\xc5\xa0eima\n_START_PARAGRAPH_\nOskaras Klemas buvo septyni\xc5\xb3 vaik\xc5\xb3 t\xc4\x97vas. Jo s\xc5\xabnus Vasilijus (\xd0\x92\xd0\xb0\xd1\x81\xd0\xb8\xd0\xbb\xd0\xb8\xd0\xb9 \xd0\x9e\xd1\x81\xd0\xba\xd0\xb0\xd1\x80\xd0\xbe\xd0\xb2\xd0\xb8\xd1\x87 \xd0\x9a\xd0\xbb\xd0\xb5\xd0\xbc\xd0\xbc, 1861-1938 m.)  buvo pirmuoju Rusijos imperijos konsulu Indijoje, Rusijos pilietinio karo metais buvo admirolo A. Kol\xc4\x8dako diplomatiniu atstovu Vladivostoke. Vyresnis Oskaro brolis Vilhelmas Klemas (\xd0\x92\xd0\xb8\xd0\xbb\xd1\x8c\xd0\xb3\xd0\xb5\xd0\xbb\xd1\x8c\xd0\xbc \xd0\x9a\xd0\xb0\xd1\x80\xd0\xbb\xd0\xbe\xd0\xb2\xd0\xb8\xd1\x87 \xd0\x9a\xd0\xbb\xd0\xb5\xd0\xbc\xd0\xbc, 1815\xe2\x80\x931891 m.) buvo \xc5\xbeinomu carin\xc4\x97s Rusijos topografu bei dailininku, vadovavo Vyriausios in\xc5\xbeinieri\xc5\xb3 valdybos brai\xc5\xbeybos dirbtuv\xc4\x97ms._NEWLINE_2011 m. Kaune vie\xc5\xa1\xc4\x97jo Bolton-King-Beck-Klemm-Grootten  \xc5\xa1eimos atstovai, susirink\xc4\x99 i\xc5\xa1 Anglijos, Australijos, Pranc\xc5\xabzijos bei Suomijos. Saugodami istorin\xc4\x99 atmint\xc4\xaf apie savo gimin\xc4\x97s gars\xc5\xb3j\xc4\xaf prot\xc4\x97v\xc4\xaf, jie aplank\xc4\x97 vietas, susijusias su generolo O. Klemo gyvenimu.'